માતૃત્વના જે તબક્કે સ્ત્રીઓ લીધેલી જોબ છોડી દેતી હોય છે અથવા એમાંથી અમુક મહિના રજા લેતી હોય છે એવા સમયે આવી જોબ સ્વીકારવાની શું જરૂર પડી હશે એ મને ત્યારે પણ સમજાયું ન હતું. પ્રશ્ન પુછાયા હતા પણ જવાબો સમજાયા ન હતા. જીવનમાં ઘણું બધું સમજવાને બદલે માત્ર સ્વીકારી લેવાનું હોય છે એવું એ વખતે પણ સમજાયું હતું. ને કયારેક બધું જ સમજાય છે એવા તબક્કે પહોંચાય ત્યાં ફરી સમજણનું એક એવું બધું બારણું દેખાય જેને ખોલવાનો અવકાશ જ ન હોય. મુંજાલ આઠ વર્ષનો થયો. હજી ગયા મહિને મારી કંપનીનો હું વાઈસ ચાન્સેલર બન્યો. મીનાક્ષીને પણ આ વર્ષે સારો પે રાઈઝ મળ્યો. નવા ઘરની લોન ભરાઈ રહી છે. લગ્નની શરૂઆતના ‘સેવન યર્સ ઈચ’ નો ઊબડખાબડ રસ્તો પસાર થઈ ચૂકયો છે. જીવન પ્રમાણમાં સમથળ છે.